
Anexa nr. 1B la Regulament

GHIDUL SOLICITANȚILOR
pentru finanțarea nerambursabilă din bugetul propriu al Județului Mureș, a unităților de cult din județul Mureș, aparținând cultelor religioase recunoscute din România, în anul 2026
Capitolul 1 – Prevederi generale

1.1. Consiliul Județean Mureș acordă finanțări nerambursabile unităților de cult aparținând cultelor religioase recunoscute din România, în temeiul Legii nr. 350/2005 privind regimul finanțărilor nerambursabile din fondurile publice alocate pentru activități nonprofit de interes general, a Ordonanței Guvernului nr. 82/2001 privind stabilirea unor forme de sprijin financiar pentru unitățile de cult aparținând cultelor religioase recunoscute din România, republicată, ale Normelor metodologice pentru aplicarea prevederilor Ordonanței Guvernului nr. 82/2001 privind stabilirea unor forme de sprijin financiar pentru unitățile de cult aparținând cultelor religioase recunoscute din România, aprobate prin Hotărârea Guvernului nr.1470/2002, republicată, toate cu modificările și completările ulterioare și ale Hotărârii Consiliului Județean Mureș nr. 48 din 07.05.2026 privind aprobarea programului anual de acordare a finanțărilor nerambursabile din bugetul general al județului Mureș, pentru anul 2026 în domeniile: cultură, culte, sport, activități de tineret și asistență socială.
1.2. Finanțarea se acordă pentru acoperirea parțială a unui program ori proiect în baza unui contract încheiat între părți.

1.3. Un solicitant poate beneficia de o singură finanţare  nerambursabilă din bugetul Judeţului Mureş, indiferent de numărul cererilor de finanţare depuse, care se acordă în funcţie de ordinea de prioritate indicată în cererea de finanţare.

1.4. Finanțările nerambursabile nu se acordă pentru activități generatoare de profit și nici pentru activități din domeniile reglementate de Legea nr. 182/2002 privind protecția informațiilor clasificate, cu modificările și completările ulterioare.

1.5. Nu se acordă finanțări nerambursabile pentru activități ce presupun dezvoltarea infrastructurii solicitantului, cu excepţia cazului în care aceasta reprezintă o componentă indispensabilă proiectului și nici pentru cheltuieli care se constituie, într-o formă sau alta, în remunerație pentru membrii organizației, decât dacă sunt prevăzute expres în acest ghid.

Capitolul 2 –Suma disponibilă pentru finanțare nerambursabilă

2.1.Suma totală disponibilă pentru sprijinul financiar al programelor sau proiectelor unităților de cult din județul Mureș este de 600.000 lei.
2.2.Împărțirea specifică diversității religioase din județului Mureș este următoarea:

· Cultul Ortodox

320.000 lei

· Cultul Reformat

162.000 lei

· Cultul Romano-Catolic

57.000 lei

· Alte culte

61.000 lei

Capitolul 3 – Categorii de beneficiari

3.1. Beneficiarii finanțării nerambursabile sunt unitățile de cult aparținând cultelor religioase recunoscute din România, potrivit Legii nr. 489/2006 privind libertatea religioasă și regimul general al cultelor, republicată, cu modificările și completările ulterioare.
Capitolul 4 – Categorii de proiecte pentru care se acordă finanțare nerambursabilă

4.1. Activitățile pentru care se acordă finanțare nerambursabilă sunt: 

· construirea lăcașurilor de cult în condițiile aprobării documentațiilor tehnico-economice potrivit reglementărilor în vigoare;

· repararea lăcașurilor de cult;

· conservarea și întreținerea bunurilor de patrimoniu aparținând cultelor religioase şi care fac parte din patrimoniul cultural național mobil;

· amenajarea și întreținerea muzeelor cultural-religioase.
· întreţinerea şi funcţionarea unităţilor de cult fără venituri sau cu venituri reduse şi a aşezămintelor de asistenţă socială şi medicală;
· proiectarea, construirea ori repararea lăcaşurilor de cult şi pentru conservarea şi întreţinerea bunurilor aparţinând cultelor şi care fac parte din patrimoniul cultural naţional mobil;
· amenajarea şi întreţinerea muzeelor cultural-religioase şi colecţiilor muzeale;
· proiectarea, construirea şi repararea sediilor administrative ale eparhiilor, protopopiatelor, parohiilor sau ale centrelor de cult, a cimitirelor, a sediilor unităţilor de învăţământ proprietate a cultelor recunoscute;
· proiectarea, construirea, amenajarea şi repararea clădirilor având destinaţia de locuinţe de serviciu ale personalului clerical, aşezămintelor de asistenţă socială şi medicală ale unităţilor de cult;
· activităţile de asistenţă socială şi medicală susţinute de acestea;
· achiziţia de mijloace fixe potrivit listei de investiţii necesare dotării lăcaşurilor de cult, aşezămintelor sociale şi celor medicale, instituţiilor media, muzeale ale cultelor religioase;
· realizarea de producţii audio-video despre activităţile cultelor religioase.
Notă: Prin lăcaș de cult se înțelege imobilul în care se oficiază servicii religioase sau care deservește acestui scop, respectiv: biserică, casă de rugăciune, templu, moschee, geamie, sinagogă, casă de adunare, capelă, ansamblu monahal, clopotniță, arhondaric, trapeză, paraclis, chilie și alte clădiri și dependințe asimilate acestora.

Capitolul 5 – Criterii de eligibilitate
5.1.Pentru a putea participa la selecție, solicitantul trebuie să îndeplinească următoarele cerințe minime:

a) să desfășoare activitatea pentru care solicită finanțarea pe teritoriul județului Mureș;

b) să nu aibă restanțe la bugetul de stat sau la bugetul local;

c)în cazul în care a beneficiat de finanțare nerambursabilă din bugetul județean, acesta și-a îndeplinit obligațiile asumate.

Capitolul 6 – Categorii de cheltuieli eligibile 

6.1. Sunt eligibile cheltuielile cu materialele și manopera aferentă executării lucrărilor.
6.2. (1) Finanțările nerambursabile acordate nu pot fi folosite pentru acoperirea unor debite ale beneficiarilor sau pentru cheltuieli salariale ale beneficiarilor.

(2) Finanțările nerambursabile nu pot fi utilizate pentru activități generatoare de profit.

Capitolul 7 – Reguli referitoare la elaborarea și prezentarea cererii de finanțare

7.1. Documentația de solicitare a finanțării nerambursabile va cuprinde următoarele:
a) formularul de solicitare a finanțării– original, conform modelului prevăzut în anexa nr. 1la prezentul Ghid;
b) bugetul de venituri și cheltuieli al proiectului – original, conform modelului prevăzut în anexa nr. 2 la prezentul Ghid;
c)devizul de lucrări pentru construcții și reparații, întocmit potrivit reglementărilor în vigoare, pentru lucrările de executat/ rămase de executat, datat pe anul în curs– copie;
d) copie autorizație de construire, eliberată potrivit Legii nr. 50/1991 privind autorizarea executării lucrărilor de construcții, republicată, cu modificările și completările ulterioare, în cazul lucrărilor de construire;
e) copia avizului eliberat de instituțiile specializate în domeniul patrimoniului cultural național, potrivit legislației în vigoare privind restaurarea și conservarea monumentelor istorice și a bunurilor din patrimoniul cultural național, în cazul monumentelor istorice și al bunurilor din patrimoniul cultural național;
f) copia avizului eliberat de către Comisia pentru pictură bisericească, în cazul lucrărilor de pictură a lăcașurilor de cult aparținând Bisericii Ortodoxe Române;
g) adeverință/certificat emise în baza prevederilor Legii cultelor nr. 489/2006 prin care se atestă că este un cult religios recunoscut în condițiile legii – original/copie;
h) dovada existenței surselor de finanțare proprii sau oferite de terți, din care să rezulte deținerea disponibilităților bănești reprezentând cota proprie de 10% finanțare a solicitantului din valoarea totală a finanțării:

- extras de cont care să dovedească existența disponibilului;

- contracte de sponsorizare;

- alte forme de sprijin financiar ferm din partea unor terți;

Notă: Contractele de sponsorizare trebuie să fie clare, să fie specificată suma cu care se finanțează proiectul, formularele să fie semnate, înregistrate de ambele părți semnatare și să reflecte în mod expres faptul că se refere la programul/ proiectul/ acțiunea pentru care se solicită finanțare și perioada de derulare a acesteia.

i) certificatul de înregistrare fiscală;

k) certificate de atestare fiscală din care să rezulte că solicitantul nu are restanțe către bugetul de stat, eliberat de Agenția Națională de Administrare Fiscală (ANAF), și către bugetul local, eliberat de autoritățile administrației publice locale de la sediul social solicitantului – original sau copie legalizată. Cerința se consideră îndeplinită și prin depunerea pe suport de hârtie, certificată pentru conformitate cu originalul, a documentelor emise în mediu electronic;
l) extras de cont bancar;

m) declarație pe proprie răspundere, conform modelului prevăzut în anexa nr. 3 la prezentul ghid – original, din care să rezulte că:

· nu are obligații de plată exigibile și nu este în litigiu cu instituția finanțatoare;

· nu are obligații de plată exigibile privind impozitele și taxele către stat, precum și contribuțiile către asigurările sociale de stat;

· informațiile furnizate instituției finanțatoare în vederea obținerii finanțării sunt veridice;

· nu se află în situația de nerespectare a dispozițiilor statutare, a actelor constitutive și a regulamentelor proprii;

· se obligă să participe cu o contribuție financiară de minimum 10% din valoarea totală a finanțării;

· nu face obiectul unei proceduri de dizolvare sau de lichidare și nu se află în stare de dizolvare ori de lichidare, în conformitate cu prevederile legale în vigoare;

· nu beneficiază de un alt contract de finanțare din fonduri publice pentru același proiect de la aceeași autoritate finanțatoare în cursul anului fiscal curent;

· nu a beneficiat/a beneficiat în anul fiscal în curs de finanțare nerambursabilă de la instituția ......................................, în sumă de .......................... lei; 

· va utiliza sumele primite cu titlu de finanțare nerambursabilă exclusiv pentru derularea programului/proiectului/acțiunii menționate în formularul de solicitare;

n) documente relevante privind activitatea semnificativă a cultului religios, după caz;

o) fotografii ce atestă stadiul existent al obiectivului ce impune executarea de lucrării/ intervenției pentru care se solicită sprijin financiar.

Notă: Documentele care se depun în copie, indiferent de modalitatea de depunere a cererii - pe suport de hârtie sau electronic, precum și cele emise în mediu electronic și depuse pe suport de hârtie, vor fi certificate pentru conformitate cu originalul de către solicitant, sau, după caz, de reprezentantul solicitantului sub sancțiunea neluării în considerare
7.2. Documentația de solicitare a finanțării se depune:

a) pe suport de hârtie într-un exemplar, la sediul Consiliul Județean Mureș, Piața Victoriei nr.1, Târgu Mureș, județul Mureș, cam.1 – Registratura sau prin poștă, sub condiția primirii acestora până la termenul limită de depunere a cererilor prevăzut în anunțul de participare, într-un plic închis și va purta mențiunea:
Către,

Consiliul Județean Mureș, 540026 Târgu-Mureș, Piața Victoriei, nr.1

SOLICITARE DE FINANȚARE NERAMBURSABILĂ PENTRU ANUL 2026
DOMENIUL CULTE
NUMELE ȘI ADRESA COMPLETĂ A SOLICITANTULUI

b) electronic prin intermediul platformei disponibile pe pagina de internet a Consiliului Județean Mureș - www.cjmures.ro, la secțiunea Proiecte - Subvenții/Finanțări nerambursabile, până la termenul limită de depunere a cererilor prevăzut în anunțul de participare.

7.3. În situația depunerii documentației de solicitare a finanțării pe suport hârtie NU se admit două sau mai multe documentații în același plic, sub sancțiunea neluării în considerare a acestora.

7.4. (1) Depunerea pe cale electronică a documentației de solicitare a finanțării presupune:

• deținerea unei semnături electronice calificate, a unei căsuțe e-mail și crearea unui cont de utilizator pe platforma prevăzută la pct. 7.2 lit. „b”; 

• depunerea documentației de solicitare a finanțării și ulterior a raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, în vederea decontării prin încărcarea pe platforma prevăzută la pct. 7.2. lit. „b”, prin contul de utilizator creat, a documentelor în format electronic pdf (Portable Document Format) cu o rezoluție recomandată cuprinsă între 150 și 300 dpi și o dimensiune maximă de 25 Megabytes / fișier, conform indicațiilor disponibile pentru fiecare document în parte.

(2) În cazul înscrisurilor disponibile pe suport hârtie se încarcă pe platforma prevăzută la pct. 7.2 lit. „b”, scanate în formatul și dimensiunea prevăzută la alin. (1), iar în cazul celor disponibile pe suport electronic se încarcă fișierul care conține informația.

(3) Documentația de solicitare a finanțării se consideră depusă în termen dacă solicitantul a parcurs ultimul pas prin apăsarea butonului „Trimitere” până la termenul limită de depunere a cererilor prevăzut în anunțul de participare.

(4) Decontarea, respectiv depunerea raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, se consideră ca fiind îndeplinite la termenul prevăzut în contractul de finanțare dacă acestea sunt încărcate prin contul de utilizator creat, în formatul prevăzut la alin. (1), și trimise de beneficiar până la expirarea ultimei ore a ultimei zile a termenului prevăzut în contractul de finanțare.

Notă: 

1. Documentele eliberate de autoritățile competente pe suport electronic nu se supun procesului de tipărire și scanare și nici nu se aplică pe acestea semnătura electronică a solicitantului, sau, după caz, a reprezentantului solicitantului, ci se încarcă fișierul intact care conține informația;

2. Documentele întocmite și semnate electronic de solicitant, sau, după caz, de reprezentantul solicitantului, nu se supun procesului de tipărire și scanare, ci se încarcă fișierul intact care conține informația;

3. În cazul înscrisurilor existente în copie și care necesită a fi certificate pentru conformitate cu originalul, condiția se îndeplinește prin aplicarea asupra fișierului rezultat în urma scanării a semnăturii electronice calificate a solicitantului, sau, după caz, a reprezentantului solicitantului;
4. Documentele care nu au un câmp dedicat pe platformă pentru a fi încărcate, precum și cererea de finanțare se arhivează/includ într-un singur fișier de tip .zip (este obligatoriu să fie în acest format).

5. Fișierul de tip .zip, conținând fișierele/documentele anterior menționate se încarcă în câmpul destinat cererii de finanțare.

6. Platforma permite încărcarea unui singur fișier pentru fiecare câmp. Dacă se încarcă un alt fișier într-un câmp, cel anterior va fi înlocuit și nu va mai putea fi recuperat.
7.5. Cererile de finanțare trimise prin alte mijloace (e-mail), depuse la alte adrese sau în afara termenului nu vor fi luate în considerare.

7.6. Propunerea de proiect are caracter ferm și obligatoriu din punct de vedere al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

7.7. Bugetul proiectului va fi prezentat exclusiv în lei și va rămâne ferm pe toată durata de îndeplinire a contractului de finanțare nerambursabilă după încheierea acestuia.

7.8. (1) Potențialii beneficiari pot solicita clarificări în scris, pe suport hârtie sau prin intermediul platformei prevăzute la pct. 7.2 lit. „b”, apăsând butonul „Trimite cerere de clarificare” și completând informațiile solicitate ulterior în platformă. 

(2) Solicitarea de clarificare se depune, sub sancțiunea neluării în considerare, prin poștă, e-mail - precizate în anunțul de participare, astfel încât să parvină autorității finanțatoare cu cel puțin 7 zile calendaristice înainte de data limită de depunere a cererilor prevăzut în anunțul de participare, la sediul Consiliului Județean Mureș, situat în Târgu Mureș, Piața Victoriei nr.1, camera 1, sau prin intermediul platformei prevăzute la pct. 7.2 lit. „b”, cu respectarea aceluiași termen și va conține, sub aceeași sancțiune, indicarea domeniului, a faptului că aceasta constituie o solicitare de clarificare, datele de identificare ale solicitantului și adresa de corespondență.

(3) Răspunsurile la aceste solicitări se vor da în scris cu cel puțin 4 zile înainte de data limită pentru depunerea cererilor de finanțare și vor fi afișate/publicate pe pagina de internet a Consiliului Județean Mureș, la secțiunea aferentă domeniului respectiv.

